1. Kienet u ser tibqa' mniżżla bħala waħda mill-iktar leġislaturi diffiċli li l-Prim Ministru kellu jiffaċċja. Minn wara ftit xhur tal-Elezzjoni Ġenerali tal-2008 żviluppaw serje ta' problemi li, fir-realtà, kienu sfidi li bħalhom qatt ħadd ma ra quddiemu. Illum il-poplu, huwa u qiegħed jara kif u lil min ser jivvota, mhux neċessarjament ser iħares lejn il-merti li l-Gvern irnexxielu jakkwista b'ħidmietu. Ħafna drabi, il-maġġoranza tħares lejn dak li ġej fil-futur iktar minn dak li għaddiet minnu fil-passat. L-inkwiet finanzjarju li għaddejna u li għad irridu naffrontaw, kif soltu jiġri, jkun hemm min ikun ittantat li jew jinsih jew jgħaqqdu mal-Gvern tal-ġurnata. Ser ikun hemm min jaħseb li d-diffikultajiet ekonomiċi ġejjin mill-fatt li hawn tmexxija preżenti u mhux oħra. 2. Ir-realtà hija kompletament differenti. L-inkwiet għadu ma spiċċax imma għadu qiegħed ma' saqajna. Gvern ġdid, fil-leġislatura li ġejja, bilfors irid jaffronta sidru għal dak li qiegħed jikkonfronta dan. Ix-xenarju hemm ser jibqa', anke jekk tinbidel il-persuna li tmexxi. Jinbidel min huwa kapaċi jidħol għal ħaġa u min għadu m'għandux l-esperjenza politika għaliha. Din hija l-verità u, induru kemm induru, tibqa' hemm quddiemna. Il-pajjiż għandu d-diffikultajie tiegħu, ma hemmx dubju, però żgur mhux forsi, m'għaddiex minn dak li għadda u għadhom għaddejjin minnu pajjiżi oħrajn. Dan ma seħħx bix-xorti, imma sforz id-direzzjoni ċara u l-prijoritajiet li żammejna quddiemna sabiex dawn il-gżejjer jibqgħu għaddejjin 'il quddiem. 3. Għamilna ħames snin fejn is-sitwazzjoni ekonomika mondjali u, naturalment Ewropea, ma kienu faċli assolutament xejn. Dħalna f'perjodu fejn il-ġirien Mediterranji tagħna, minn fuq u minn taħt, kienu kontinwament fl-inkwiet. Il-Portugall, Spanja, l-Italja, il-Greċja u Ċipru rajnihom jitolbu self u jippruvaw isalvaw l-ekonomiji tagħhom b'diversi miżuri xejn faċli li permezz tagħhom mhux żammew li kellhom, imma naqsilhom. F'dawn il-pajjiżi, il-postijiet tax-xogħol intilfu u ma ġewx ġenerati oħrajn ġodda. Mhux biss, imma s-servizzi soċjali naqsu, il-pensjonijiet u l-pakkett tas-salarji ta' diversi raw li niżlu 'l isfel. Min siefer u min tkellem ma' oħrajn jaf kemm dan huwa minnu. 4. L-istess, nafu dak li għaddew u għadhom għaddejjin minnu l-popli tan-naħa ta' isfel tagħna. Fl-Eġittu, il-Libja u t-Tuneżija, l-aġitazzjoni għadha ma straħetx. Pajjiżna ħadem ħafna waqt li dawn kienu għaddejjin minn problemi sabiex jassistihom. B'mod partikolari, ħadna sehem determinanti fil-kriżi li l-gwerra ċivili fil-Libja ġiebet magħha. B'kuraġġ u determinazzjoni kkonfrontajna mill-kappell tagħna r-reġim dittatorjali li kien hemm. L-ewwel seba' xhur tal-2011 żgur nibqa' niftakarhom. Dak li seħħ u d-deċiżjonijiet li ġew meħuda ma kienux tas-soltu u fihom il-poplu Malti u Għawdxi wera kemm huwa kapaċi. Tbaskatna sew u żammejna sod l-ekonomija u l-pożizzjonijiet tagħna, dawk favur id-demokrazija, il-libertà u l-ġustizzja. 5. Ħdimna b'ħarsitna kull jum lejn il-futur. Dmir li kull partit politiku huwa dak li jipprepara 'l-membri tiegħu għar-responsabbiltà li s-snin fil-gvern jitolbu minnu. Jingħad x'jingħad, il-pajjiż irid jikkunsidra dan ukoll. Kemm hemm bnedmin preparati u ffurmati tajjeb sabiex imexxu 'l quddiem dan il-pajjiż għandu jiġi meħud inkonsiderazzjoni minn min sejjer jivvota. Il-prinċipji politiċi huma għalija importanti, żgur però hemm numru sew ta' drabi meta l-formazzjoni u l-preparazzjoni għal dak li jkun ġej huma determinanti. Kull politiku jsib ruħu waħdu fid-deċiżjonijiet li jrid jieħu, u huwa hemm li wieħed irid iħares sabiex ikollu persuni li kapaċi jieħdu d-deċiżjonijiet it-tajba u jżommu saqajhom mal-art. 6. Fil-politika l-futur huwa determinanti. Il-pajjiż jivvota lejn il-prospett ta' dak li ser isib ruħu fih. Diversi, sfortunatment, jintilfu joħolmu fuq dak li m'huwiex sejjer ikun. Minn dak li jisimgħu, jikkuntentaw ruħhom jifhmu dak li jridu jifhmu. Fir-realtà, dan qatt ma jista' jkun minnu. Altru dak li jingħad u altru dak li jista' jseħħ fil-futur. Il-proposti huma ħaġa, l-abbiltà sabiex dawn jitwettqu hija xi ħaġa oħra. Għalhekk, għalkemm ma hemmx dubju li l-futur huwa importanti, daqshekk ieħor għandju jkun dak li wieħed iħares fid-dettall u jqabbel sewwa bejn id-diskors u l-fatti.
Inħarsu lejn il-futur